
I. Anatomie: Pack mich nit aan!










Kopp un Jeheens


Janz bovve hät de Minsch singe Kopp


Dä setz beinah wie anjewaachse drop


Em Altdeutsche hät mer för de Kopp Häuv jesaat


Dat Jeheens dodren es för zom Denke parat


En Zeer för de Kopp, dat es doch klor


Es nit en Plaat, nä, ne Kopp voll Hoor


Met kann met dem Kopp vill Sache verbinge


Zem Beispill met schänge, lovve un singe


Mem necke odder schöddele jo odder nä mer säht


Jod Arbeit deit einer, dä Näl met Köpp mäht


Wasser-, Eier-, Plate-, Schofs- un Piefekopp sin zom schänge


Zom Trus säht mer: Loss de Kopp nit hänge


E Scheni hät vill Jeheens em Kopp


Un wä domm es, dä hät einfach de Kopp op


Ne Kopp jitt et och beim Kappes un Schlot


Un de Köpp vum Sparjel schmecke ärch jod


Wä mem Kopp an Dör odder Wand deit lusche


Es nit ihrlich un deit och jään jet fusche


Wä singe Kopp för andere hinhalde deit


Dä es jän för andere zem hölpe bereit


Off säht mer, do steit mer de Kopp nit noh


Ich ben nit jod drop, für sujet ben ich nit do


Em Kopp hät de Minsch zem denke sing Jeheens


Vöre un nevve der Fassad es noch ander Jedöns


Et Jeheens steuert all sing fünnef Senne


Un deit alles em Minsch jod kenne


Lore schmecke, rüsche, höre un föhle


Et leet de Huck arbeide bei Hetz un em Köhle


Wann ding Jeheens jestorve es, dun bedenke


Ding Orjane, wann do dut bes, kannste verschenke


Lache krische schwade,fleute un singe


Kann ohne Jeheens keinem jelinge


Et Jeheens kann ne Masse Sache bewäje


Dat sorch, dat et Blot dorch de Odere deit fäje


Alle Orjane krijje vun im de Marsch jeblose


Selfs e Fützje kannste ohne it nit loße


Och deit et vill jäje Malätzichkeit


Un et well nit, dat de Minsch nor ligge deit


En Stell em Jeheens es för Sex, dun nit laache


Wann die dut es, kannste keine Kinder mieh maache


Manche Professor hät nor sing Fach em Senn


Söns weiß hä nix, un dat es schlemm


Et Jitt och Minsche die han ne Futz em Kopp


Denne ehr föhrnehm dun es ävver nor ne Flopp










Visaasch


Visaasch, französisch visage, hät mer för et Jeseech üvvernomme


Un es domet op de Usdrock odder Bleck vun de Auge jekumme


De Visaasch es mehschtens vum janze Minsch de Fassad


Mer erkennt dodren vill vun dem, wat de Minsch alles jemaat


De Visaasch hät mer vör e am Kopp


Un es mem Hals om Liev bovvedrop


Off wäde jezupp de Augebraue


Zo nem schmale Strich vun de Mädcher un Fraue


Met Wimperdusch, Lidstrech dezent bemolt


Süht de Visaasch us wie jrad üvverhollt


Et jitt Minsche, die loße sich üvverall Löcher eren maache


Öm Ring un Schmuck en der Visaasch zo drage


En Nasflöjel, Leppe, Augebraue un Zung


An Backe, Kenn un Ohre süht mer et bei ald un jung


Met su vill Metall wäde die nit mieh bejrave


Nä, die dun se einfach zem Schrottplatz drage


Et bovverste vun der Visaasch es de Sten


Wat mer dohinger denk, do loort keiner eren


Visaasch es hück ne Schängname för et Jeseech


Weed jebruch för Frau, Mann, Jung odder Weech


Hoor em Jeseech lööt sich stonn manche Mann


Weil hä dem Baat odder Schnäuzer vill Forme jevve kann


Om Kopp waaße normalerwies vill mieh Hoore


Nor de Käls han se off flöck widder verlore


Andere Käls dun sich de Kopp selvs raseere


Un met Öl odder Pomat düchtich enschmeere


Dann jede Plaatekopp muss jlänze wie Speck


Wie frech poliert, janz ohne Dreck


Hoore künne waaße in allerlei Färve


En schwatz, blond, brung ov rut deit mer se erve


Em Frisörjeschäff künne se alles Müjjeliche maache


Nom Wunsch de Kunde de dollste Saache


Met Zöpp, Pädsstätz, Locke, Hahnekamm odder Scheitel


Läuf manch eine eröm, fingk sich schön un es eitel


Su weiß de Minsch, ich han e Jeseech wie keiner


Ming extra Woosch vum Visaaschdesseiner










Auge


Bei der Visaasch loort mer et eesch no de Auge


Öm dren zo lese, op de Minsch deit jet dauge


Manche Visaasch muss en Brell drage öm zo sinn


Och Haffschale beim Lohre sin off ne Jewenn


Ejal op se hell sin, brung, blau odder schwatz


Op de Bleck treu es wie vun Hungk odder Katz


Wann et Sandmännche der jet en de Auge kipp


Dann es et schön, wann et Bett es nit wick


Op einer jod drop es odder ärch en Raasch


Kammer off an de Auge sin en der Visaasch


De Bleck vun manche Auge söke einem sing Erbärmde


Och künne se loore, als welle se einer ömärme


Spetz wie Dolche künne Blecke sin, un kapott maache


Leever sind mer Auge, die strohle un eine anlaache


Et jitt Auge die schiele, die Minsche dummer ärch leid


Weil mer nit weiß, wat för e Auch eine anloore deit


Jraue odder jröne Augestar sin schlemm Sache


Dat kann de Auge dröv odder och blind maache


Auge künne bei Troor odder Ping knatsche Wasser un Rotz


Beim Lache verjeeße se off Trone un do mähs en de Botz


E Auch op jet werfe, heiß, dat loor ich mer an


Et künnt jo sin, dat mer et jod bruche kann


Ne Augebleck kann koot sin odder en Iwichkeit dore


Nor ne Momang, un an de Uhr vörbei künne Auge lore


Met de Wimper maache Lück off jecke Saache


Und dun se met künsliche Hoor iwich lang maache


Subaal dann domet jeklappert wed, wann de deis verzälle


Deit dinge Verzäll kein jroße Roll mieh spille


Wammer möd es, klappe Auge zo, mem Wachsin es Schluss -


Bevör der dat beim Autofahre passet, mach de Motor us!


Ne Elefant em Auch han, dat es ne fiese Dress


De Augedoktor hölp der, bes dä erus jenomme es


Et jitt och e blau Aug wat mer nit kann verdrage


Weil en Fuss einem e Bläuche hät jeschlage


E Höhnerauch am Foß,, met dem kammer nix sinn


Domet muss mer jonn zo de Foßfläjerin


Dä hät de Auge zojemaat weed ald ens jesaat


För eine, dä jestorfe es, un kütt en et Jrav


Su künne de Auge vill zeije vum Minsch


Op einer hellwach es odder einfach janz fimpsch


Pass op ding Auge op, die sin ne jroße Schatz


Wann de blind bes, es de Welt nor noch schwatz.










Nas


Ne Toon hät de Minsch medde en singer Visaasch


Dä hät ne Rögge un zwei Lösche un heiß einfach Nas


Dorch de Nas deit mer odeme un met ehr ruche


För söns irjendjet es de Nas kaum zo jebruche


Se es för de Brell ehre faste Plaatz


De Intellejensverstärker en dinger Fratz


De Nas kann vill Forme han, hät och vill Name


Mer höt Knöll, Flötsch, Jivvel un Jörk för se sage


Manche Nas es schmal un schärf wie en Kling


Et jet Nase wie ne Jivvel, andere jonn bal bes op et Kenn


Bei ner Himmelfahrtsnas zeich de Nasespetz no bovve


Ner Boxernas han se zo vill op de Nas jejovve


Hät mer ne Schlach op de Nas jekräch


Dann es se am blode, dat es keinem räsch


En Schnapsnas es rut, deck odder jedrunge


Die hät vill zo off de Wäch no nem Koote jefunge


En verkälte Nas es ne jode Rotzlieferant


Wann dä verdrüch es, weed hä Mömmes jenannt


Nor de kleine Finger mer bruche kann


Öm in zo finge, bei Frau, Puut un Mann


Wä de rächte Zeijefinger om Dume rollt -


Villeich hätte ne Mömmes us der Nas jehollt


Et kann ävver och sin dat mer meint Monete


Einfach en Jeste för Jrosche un Knete


Jeder, dä en der Nas bohrt, e jroß Firke es

